USA võimud vähendavad Mehhiko piiril olevate tegevväelaste arvu 5600-lt 4000-le, kelle kohalolekut aga pikendatakse jaanuari lõpuni.
Sisejulgeolekuministeerium esitas reedel ametliku palve täiendavaks sõjaliseks toetuseks. Kaitseminister James Mattis ei ole seda heaks kiitnud, kuid sõjaväeametnikud on teinud sisejulgeolekuministeeriumiga nädalaid koostööd, et koostada taotlus, mille Pentagon heaks kiidaks.
President Donald Trump viis väed piirile vastuseks migrandikaravanile, mis Kesk-Ameerikast läbi Mehhiko Ühendriikide poole liikus.
Kriitikud on nimetanud sõdurite piirile viimist poliitiliseks trikiks vahevalimiste eel.
Üle 6000 migrandi on rännanud Kesk-Ameerikast karavanis läbi Mehhiko-USA piirile Tijuana linna ja seal laagrisse jäänud, lootes Ühendriikidesse pääseda ja seal asüüli saada.